Ontvriend op Facebook – wenke en gevare - WelstandWelstand
Tuis / Advies / Ontvriend op Facebook – wenke en gevare
Ontvriend op Facebook – wenke en gevare
Maandag | 13 Mei | 2019
Facebook het waarskynlik die primêre manier geword om met talle vriende en kennisse in verbinding te tree. Nogtans is daar 'n magdom van waarskuwings en gevare wat met die wêreld se grootste medianetwerk gepaard gaan, wat gebruikers moet leer om te navigeer.
Om Facebook-vriende te hê beteken jy sien hulle pos – ongevraagd al dan nie. En soms kan daardie irriterende inhoud, soos pos oor kontroversiële onderwerpe of selfs vervelige inhoud, jou tot raserny dryf.
Dit kan versleg tot by 'n punt waar jy daardie persoon uit jou lewe wil ban – veral as jy die persoon in maande of selfs jare nie gesien of mee in kontak was nie. Die mees ekstreme vorm van verbanning kan behels om hulle te ontvriend.
Waarom mense ontvriend word
In studies wat deur die Universiteit van Colorado, Denver uitgevoer is, is meer as 1000 mense onder die loep geneem. Die studie het bevind dat die waarskynlikste persoon om ontvriend te word, 'n hoërskoolkennis is en die algemeenste rede vir hierdie stap is omdat hierdie persoon offensiewe of ontstellende materiaal oor godsdiens of politiek gepos het.
"Gereelde en oninteressante pos is ook aangedui as redes om te ontvriend. Kollegas is dikwels ontvriend omdat hulle dinge in die regte wêreld gedoen het eerder as oor wat hulle op Facebook geplaas het," sê Katherine Marko, bydraer tot The Alternative Daily.
"Terwyl diegene wat jy op Facebook ontvriend nie regtig in kennis gestel word dat hulle ontvriend is nie, bestaan die kans dat hulle sal opmerk dat hulle nie meer op jou lys vriende voorkom nie. En wanneer hulle jou blad besoek, sal hulle vind dat die 'add friend'-knoppie na hulle terugstaar, in plaas van die 'friend'-knoppie."
Elle Hunt skryf in die Guardian Online dat om iemand te ontvriend nie net betrekking het op jou eie genieting nie, maar ook die sekuriteit van jou inligting beskerm. "Onthou: mense bekruip jou. Moenie dit vir hulle makliker maak as wat nodig is nie."
Die realistiese gevolge van om iemand op Facebook te ontvriend kan nogal aaklig wees. "In die werklike lewe kan jy iemand net sommer van jou laat wegdryf … Jy hou net op om te kommunikeer," sê Aimee Morrison, medeprofessor in Engels aan die Universiteit van Waterloo, wat in digitale menslike wetenskappe werk.
"Daar bestaan hierdie idee dat om op Facebook te ontvriend is soos om 'n aktief tot die daad oor te gaan om aan iemand te sê: 'Ek hou nie van jou nie. Ek wil nie meer jou goed sien nie.'"
Op 'n manier is dit asof jy hulle verstoot en uit jou lewe verban – en dit is nie 'n daad sonder gevolge nie. Die uitwissing moet dus baie versigtig oorweeg en oordeelkundig gedoen word. Dink net aan die potensiële implikasies verbonde daaraan om 'n kollega, familielid of -vriend te ontvriend met wie jy steeds gereelde kontak of 'n professionele verhouding het? Dit kan later terugkom en jou aan die hakskeen byt wanneer gunste gevra word of 'n werksbevordering van daardie verhouding afhang.
"Op stuk van sake is om iemand te ontvriend baie onvriendelik, en behoort net as 'n laaste uitweg gebruik te word. Dit is regtig nie iets wat jy ligsinnig moet doen nie. Net soos in die werklike lewe kan aanlyn vriendskappe soms gekompliseerd wees. Maar mense is geneig om dit te vergeet. Oorweeg 'n minder drastiese opsie, indien moontlik," sê Marko.
Sy stel voor dat jy eenvoudig hulle pos van jou nuusvoere wegsteek of hulle
'ontvolg'. "Op hierdie wyse sal gevoelens nie seergemaak word nie en julle bly Facebook-vriende." Jy kan ook hierdie sanksies later ophef wanneer julle verhouding verbeter of hulle het hulle sosialemediagedrag verander.
Dit beteken egter nie dat jy nooit iemand moet ontvriend nie. Sommige mense is eenvoudig so onuitstaanbaar, irriterend, walglik en beledigend dat hulle niks tot jou lewe byvoeg nie. En jy het hulle in elk geval nie in jare gesien nie. In daardie geval, neem die vrymoedigheid om daardie onboetvaardige nie-vriend te ontvriend.
"Wanneer dit op stuk van sake kom, behoort sosiale media nie 'n sielmoordende ervaring te wees nie. As daar enigiemand is wat jou die afgrond indryf – hetsy aanlyn of in die werklike lewe – mag dit tyd wees om hulle teenwoordigheid in jou lewe te herevalueer," skryf Lindsay Holmes op Huffpots.com.
CBC, 16 July 2015, "Facebook unfriending: Why you should think twice", https://www.cbc.ca/news/technology/facebook-unfriending-why-you-should-think-twice-1.3154487.
Elle Hunt, 25 November 2016, "I want to unfriend someone on Facebook but I don't want to hurt their feelings", https://www.theguardian.com/media/2016/nov/25/i-want-to-unfriend-someone-on-facebook-but-i-dont-want-to-hurt-their-feelings.
Katherine Marko, n.d., "What Really Happens When We Unfriend Someone On Facebook?", https://www.thealternativedaily.com/unfriend-on-facebook/.
Lindsay Holmes, 1 May 2016, "7 Types Of People You Should Unfriend On Facebook ASAP", https://www.huffpost.com/entry/people-you-should-unfriend_n_568ab884e4b06fa68882fc94.